Angus-sage: EFF-man trek kleefmyn-stelling terug | Maroela Media
Angus-sage: EFF-man trek kleefmyn-stelling terug
Die sekretaris-generaal van die EFF, Godrich Gardee. (Foto: Ben Curtis/AP)
Godrich Gardee, sekretaris-generaal van die EFF, het Woensdag gesê hy trek sy vroeëre stelling terug dat kleefmyne by die Loftus Versfeld-stadion geplant moet word voor 'n gebedsaamtrek van die evangelis Angus Buchan.
Gardee het uitgevaar nadat Buchan, bekend vir sy Christelike saamtrekke, gesê het slegs twee nasies het 'n verbond met God. In 'n video wat die EFF-LP Floyd Shivambu rondgestuur het, kan gehoor word hoe Buchan sê dat daar "onthou moet word dat slegs twee nasies ter wêreld 'n verbond met die God van Abraham, Isak en Jakob het. Dit is Joodse mense en Afrikaanse mense".
In die video het Buchan die "Staan op vir Jesus"-geleentheid, wat op 1 Februarie aanstaande jaar by die stadion gehou word, bemark.
Gardee het daarna op Twitter gesê myne moet rondom Loftus geplant word om te "sien wat dan gebeur met die enigste mense wat 'n verbond met God het". Hy het ook gesê hy is seker dat Buchan Jode verkeerd uitbeeld.
Buchan het intussen in 'n Facebook-plasing om verskoning gevra vir dié uitlating. "Om te sê dat net Joodse en Afrikaanse mense 'n verbond met God het, is heeltemal verkeerd en vir daardie stelling vra ek nederig om verskoning."
Hy het gesê enigeen wat sy lewe aan Jesus Christus gee gaan inderwaarheid 'n nuwe verbond met God aan.
"In al my jare as 'n dienaar van die Here Jesus Christus was dit nog nooit, ooit my bedoeling om enige man, vrou, of kind leed aan te doen of verdeeldheid tussen enige ras, mense of geloof in ons pragtige land, Suid-Afrika, te saai nie.
"As my stelling tot enige verdeeldheid gelei het, vra ek om verskoning," het Buchan geskryf.
Gardee het in reaksie op dié verskoning gesê rassistiese optrede moet hewig teengestaan word en dat dit 'n dreigement gekos het om Buchan tot sy sinne te bring. "Dit is waaraan ons onderwerp word … saai rasse-onmin en vra dan om verskoning as jy voor stok gekry word".